បាតុករ​រង​របួស​ដាក់​ពាក្យប្តឹង​អភិបាល​រង​ខណ្ឌ​ដូនពេញ
កាល​ពី​ដើម​សប្តាហ៍​មុន​នេះ​ កងកម្លាំង​​សន្តិសុខ​ខណ្ឌ​ដូន​ពេញ​​បាន​វាយ​បង្កា្រប​ដោយ​​​ហិង្សា​ក្នុង​ខណៈ​ពេល​លោក​ស្រី​ មួរ សុខហួរ​ ប៉ុនប៉ង​ចូល​ទី​លាន​ប្រជាធិបតេយ្យ។
ភ្នំពេញ — អស់រយៈពេលជាងមួយសប្តាហ៍ បន្ទាប់ពីការបណ្តេញចេញដោយអំពើហិង្សានៅទីលានប្រជាធិបតេយ្យដែលបានបណ្តាលឲ្យមានមនុស្សមួយចំនួនបានរងរបួសនោះ ក្រុមអ្នករងគ្រោះនិងអ្នកតំណាងរាស្ត្រជាប់ឆ្នោតខាងគណបក្សសង្គ្រោះជាតិ បានចាប់ផ្តើមដាក់ពាក្យបណ្តឹងប្រឆាំងនឹងលោកសុខ ពេញវុធ អភិបាលរងខណ្ឌដូនពេញពីបទថា៖ «បានបញ្ជាសន្តិសុខមកឲ្យវាយដំទៅលើជនរងគ្រោះនិងអ្នកតំណាងរាស្ត្រ»។ កាលពីថ្ងៃច័ន្ទ អ្នកស្រី មួរ សុខហួរ អ្នកតំណាងរាស្រ្តជាប់ឆ្នោតខាងគណបក្សសង្គ្រោះជាតិ បានដាក់ពាក្យបណ្តឹងលោកសុខ ពេញវុធ។ ចំណែកនៅថ្ងៃពុធនេះមានជនរងគ្រោះមួយចំនួនទៀតបានដាក់ពាក្យបណ្តឹងចំនួនបីករណីផ្សេងៗគ្នាទៅកាន់តុលាការក្រុង ក្រោយពីមានការប៉ះទង្គិចដោយអំពើហិង្សានៅសួនប្រជាធិបតេយ្យ។ នេះបើតាមការបញ្ជាក់ពីមេធាវីការពារជនរងគ្រោះ។ លោក កើត ឃី មេធាវីតំណាងឲ្យជនរងគ្រោះចំនួនបីនាក់ បានបញ្ជាក់ថា ជនរងគ្រោះបានប្តឹងលោកសុខ ពេញវុធនិងគូកនពីបទ៖ «ហិង្សាដោយចេតនានិងបង្កឲ្យមានរបួសធ្ងន់ធ្ងរដល់អ្នកចូលរួមនៅទីលានប្រជាធិបតេយ្យ»។ លោកបានបញ្ជាក់ថា នៅក្នុងពាក្យបណ្តឹងនោះ ជនរងគ្រោះម្នាក់ៗបានទាមទារសំណងចំនួនពីមួយម៉ឺនដុល្លាររហូតដល់បីម៉ឺនដុល្លារពីលោកសុខ ពេញវុធ។ ហើយប្រសិនណាបើតុលាការរកឃើញថា មានទោសកំហុស លោកសុខ ពេញវុធអាចប្រឈមមុខជាប់ពន្ធនាគាររយៈពេលពី២ឆ្នាំរហូតដល់៥ឆ្នាំ។ លោកមានប្រសាសន៍ថា លោកមានភស្តុតាងជាក់ស្តែងគ្រប់គ្រាន់ ជាខ្សែអាត់សំឡេង ជារូបថត និងថតសកម្មភាពជាវីដេអូនៅក្នុងការបង្ក្រាបនោះ។ លោកនិយាយថា៖ «ការប្តឹងនេះកុំឲ្យពួកហ្នឹងរំលោភច្បាប់ បំពានច្បាប់ពីព្រោះយើងនៅស្មើភាពគ្នាចំពោះមុខច្បាប់បុគ្គលណាក៏ត្រូវគោរពច្បាប់ប៉ុន្តែច្បាប់គឺហាមការវាយដំទៅលើអ្នកដទៃ បង្កទៅលើអ្នកដទៃគឺមានទោស»។ កាលពីដើមសប្តាហ៍មុននេះ កងកម្លាំងសន្តិសុខខណ្ឌដូនពេញប្រដាប់ដោយដំបងគ្រប់ដៃនិងពាក់មួកខ្មៅការពារ ក្រោមបញ្ជាផ្ទាល់របស់លោកសុខ ពេញវុធ បានវាយបង្កា្របដោយអំពើហិង្សាក្នុងខណៈពេលលោកស្រី មួរ សុខហួរ ប៉ុនប៉ងចូលទីលានប្រជាធិបតេយ្យ។ មន្ត្រីសិទ្ធិមនុស្ស និងសាក្សីឃើញផ្ទាល់ភ្នែកបានបញ្ជាក់ថា យ៉ាងតិចមានមនុស្សប្រមាណពី៧ទៅ១០នាក់បានរងរបួសធ្ងន់និងស្រាល ដោយរាប់បញ្ជូលទាំងអ្នកតំណាងរាស្ត្រជាប់ឆ្នោតខាងគណបក្សសង្គ្រោះជាតិ អ្នកកាសែត និងក្រុមសកម្មជនគណបក្សសង្គ្រោះជាតិផងដែរ។ មន្ត្រីឃ្លាំមើលការរំលោភសិទ្ធិមនុស្សបានអះអាងថា អ្នករងរបួសភាគច្រើនត្រូវបានកងកម្លាំងសន្តិសុខវាយឲ្យបែកក្បាលរហូតដល់ហូរឈាម និងវាយទាត់ ធាក់យ៉ាងដំណំ។ ក៏ប៉ុន្តែអ្នករងរបួសទាំងនោះមិនបានវាយកងកម្លាំងសន្តិសុខវិញទេ។ វីអូអេបានព្យាយាមទាក់ទងសុំការឆ្លើយតបពីលោកសុខ ពេញវុធ អភិបាលរងខណ្ឌដូនពេញ តែមិនអាចទាក់ទងបានទេ។ ក៏ប៉ុន្តែលោកឡុង ឌីម៉ង់ អ្នកនាំពាក្យសាលាក្រុងភ្នំពេញមានប្រសាសន៍ថា ការដាក់ពាក្យបណ្តឹងជាសិទ្ធិរបស់ជនរងគ្រោះ ចំណែកអាជ្ញាធរគ្រាន់តែអនុវត្តតួនាទីរបស់ខ្លួនតែប៉ុណ្ណោះ។ នៅទីលានប្រជាធិបតេយ្យ នៅថ្ងៃពុធនេះ ក្រុមអាជ្ញាធរមានសមត្ថកិច្ចជាច្រើនរាប់រយនាក់ប្រដាប់ដោយអាវុធស្វ័យប្រវត្តិ បានដាក់ពង្រាយ និងបានរាយលួសបន្លា ព្រមទាំងដាក់របាំងដែកការពារនៅជុំវិញបរិវេណមិនអនុញ្ញាតឲ្យមានអ្នកណាម្នាក់ចូលទៅកាន់ទីនោះទៀតបានទេ។ លោកអំ សំអាត ប្រធានក្រុមស៊ើបអង្កេតរបស់អង្គការសិទ្ធិមនុស្សលីកាដូមានប្រសាសន៍ថា សិទ្ធិសេរីភាពបញ្ចេញមតិនៅកម្ពុជាបានចាប់ផ្តើមដល់ចំណុចប្រកាសអាសន្នហើយ និងដល់ពេលដែលមើលឃើញថា សិទ្ធិសេរីភាពបញ្ចេញមតិត្រូវបានបំបិទទាំងស្រុងនៅតាមទីសារធារណៈ៕